Iktatószám: 12.111- /2015.

**ELŐTERJESZTÉS**

A Gazdasági és Városstratégiai Bizottság

2015. június 05-i rendkívüli ülésére

**Javaslat**

**az „Önkormányzati feladatellátást szolgáló fejlesztések támogatása” című pályázattal kapcsolatos döntések meghozatalára**

A helyi önkormányzatokért felelős miniszter az államháztartásért felelős miniszterrel közösen pályázatot hirdetett az önkormányzati feladatellátást szolgáló fejlesztések támogatására, amely 2015. május 13-án került kihirdetésre.

Pályázat célja

A támogatás célja az önkormányzatok által fenntartott bölcsődébe és óvodába járó gyermekek minél magasabb színvonalon történő ellátása, az egészségügyi alapellátás biztosítása, feltételeinek javítása, valamint a közös önkormányzat székhely hivatalának fejlesztése, felújítása az igazgatási tevékenység biztosítása érdekében.

Célja továbbá a mindennapos testnevelés feltételeinek megteremtése, valamint az önkormányzati tulajdonú, belterületi közlekedési infrastruktúra fejlesztések megvalósulása.

Támogatás formája

Vissza nem térítendő költségvetési támogatás igényelhető.

Támogatás mértéke

A pályázat szempontjából az adóerő képesség a 2014. II. negyedéves költségvetési jelentés alapján a helyi iparűzési adóalap 1,4%-át jelenti. Szombathely Megyei Jogú Város Önkormányzata esetében (40.000 Ft/fő felett) a fejlesztési költség 50%-a. A minimális biztosítandó saját erő mértéke a fejlesztési költség 50%-a.

Pályázati alcélok

* ***kötelező önkormányzati feladatot ellátó intézmények fejlesztése, felújítása, (intézményfejlesztés)***

Az **intézményfejlesztés alcélra** történő pályázat benyújtása - a Szombathelyi Egyesített Bölcsődei Intézmény és Családi Napközi vezetője által javasolt - **Százszorszép Bölcsőde** (Váci M. u. 5.), **fűtéskorszerűsítésének fejlesztése** esetében indokolt.

A tagintézmény 1983-ban épült, amely a TÁVHŐ-től kapja a fűtésszolgáltatást. A fűtéscsövek az aljzatban futnak, az eredeti csövek 37 évesek, erősen korrodálódott állapotban vannak. Az elmúlt 5 évben nagyon sok probléma volt a tagbölcsőde fűtési rendszerével. Rendszeresek a cső lyukadások, repedések, folyamatosan fel kell törni a burkolatokat, meg kell keresni a lyukadás helyét és toldozgatni szükséges az elporladt csöveket.

Az intézmény az EBI legnagyobb tagintézménye, ahol jelenleg 104 fő 3 év alatti gyermek ellátása történik. A kisgyermekek még főleg a talajon, szőnyegen másznak, játszanak. Mivel a gyermekek részére rendelkezésre álló helyiségek és a csoportszobák nagyon hidegek, a fűtést rendszeresen olajradiátorokkal szükséges kiegészíteni a megfelelő hőmérséklet biztosításához.

Több hazai pályázaton is részt vett az intézmény fűtéskorszerűsítése, de forráshiány miatt azok elutasításra kerültek.

A Pályázati Kiírás szerint előnyt élveznek azon pályázók, amelyek intézményfejlesztés esetén a fenntartási költségek csökkentést célzó fejlesztések, felújítások (nyílászárócsere, hőszigetelés, fűtéskorszerűsítés) megvalósítására irányulnak.

A Százszorszép Bölcsőde esetében a pályázati alcél szerinti beruházás összköltsége bruttó 30.835.661,-Ft.

A pályázat benyújtásához szükséges a fűtésrekonstrukciós kiviteli tervek és az árajánlatok rendelkezésre állnak. A beruházás nem építési engedély köteles.

A pályázaton maximum bruttó 30 millió Ft igényelhető.

A pályázati alcélokra települési önkormányzat egy intézmény vonatkozásában nyújthat be pályázatot.

* ***belterületi utak, járdák, hidak felújítása***

A pályázati alcélra történő pályázat benyújtása – a Városüzemeltetési Osztály szakmai javaslata alapján – a **Szabó Miklós utca, a Deák Ferenc utca és a Petőfi Sándor utca közötti szakaszán lévő és a Deák Ferenc utca Akacs Mihály utca – Szabó Miklós utca közötti szakaszán lévő kétoldali járda felújítási munkái**nak elvégzése esetében indokolt.

A két utca fenti szakaszain mindkét oldalon leromlott állapotú, töredezett, öntött aszfalt burkolatú járda található. A járdák az épületek falsíkjához csatlakoznak. A járdaszélesség 2,00 méter. Az úttest és járda között mindkét oldalon zöldsáv található. A meglévő járda elbontása után mindkét oldalon, kerti szegéllyel ellátott új aszfalt burkolatú járda épül ki. Az épületek járdatő magasságait, illetve a kapubejárók magassági szintjeit meg kell tartani. A járdaburkolat a zöldsáv fele mindenütt minimum 2,5%-os oldaleséssel alakítandó ki. Az út kiemelt szegélyének szintjei és a burkolatszintek változatlanul maradnak. A kapubejárók vonalában a járda megerősített alappal kivitelezendő. A meglévő járdaszélességet tartani kell. A meglévő járdaburkolat teljes szerkezete és szegélye elbontásra kerül. Az új szerkezet 3 cm AC-4 kopóréteggel, 10 cm CKt alappal (15 cm kapubejáróknál), 15 cm homokos kavics ágyazattal kerül megvalósításra. A meglévő zöldsávot a járda felőli 0,5 méteres sávban helyre kell állítani humuszterítéssel és újrafüvesítéssel.

A Deák  Ferenc utca,  Akacs Mihály utca – Szabó Miklós utca közötti szakaszán lévő járda felújítási munkái tervezői költségbecslés szerint bruttó 16.564.393,-Ft-ba kerülnek.

A Szabó Miklós utca, a Deák Ferenc utca és a Petőfi Sándor utca közötti szakaszán lévő járda felújítási munkái kivitelezői költségbecslés szerint bruttó 15.372.563,-Ft-ba kerülnek.

A kettő utcaszakaszon lévő járdák felújítása az előzetes költségbecslések alapján összesen 31.936.956,-Ft-ba kerül.

A pályázaton maximum bruttó 15 millió Ft igényelhető.

A pályázati alcélra települési önkormányzat a közigazgatási területén, tulajdonában lévő út, híd és járda felújítására, karbantartására igényelhet támogatást.

* ***óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (sportfejlesztés.)***

A **sportfejlesztés alcélra** pályázat benyújtása - az Egészségügyi és Közszolgálati Osztály szakmai állásfoglalása alapján – az önkormányzat fenntartásában lévő **Szombathelyi Gazdag Erzsi Óvodában** (Krúdy Gyula u. 2.) **tornaszoba kialakítására** indokolt.

Az óvoda a város egyik legnagyobb óvodája. Nyolc gyermekcsoportban évente 214 fő kisgyermek neveléséről gondoskodnak. A csoportok átlaglétszáma 26,76 fő. A csoportszobák méretük és bútorzatuk miatt sem alkalmasak a mozgásra, a gyermekek egészséges testi fejlődésének biztosítására. A szobák alapterületét (4 helyiség 52,37 m2, 2 helyiség 50,79 m2, 2 helyiség 62,97 m2)tovább csökkenti a beépített szekrénysorok. Sajnos nem jut elegendő hely a mozgásra még abban az esetben sem, ha a mozgatható bútorokat kirakják a folyosóra.

A gyermekek egészséges életmódra nevelését, a mindennapos mozgást előírja a 2011. évi CXC. törvény a nemzeti köznevelésről. A rendszeres egészségfejlesztő testmozgás a gyermekek egyéni fejlettségi szintjéhez igazodó mozgásos játékok és feladatok, a pszichomotoros készségek és képességek kialakításának, formálásának és fejlesztésének eszközei. Az óvodáskor a természetes hely,- helyzetváltoztató és finommotoros mozgáskészségek tanulásának, valamint a mozgáskoordináció intenzív fejlődésének szakasza, amelyeket sokszínű, változatos és örömteli, érzelmi biztonságban zajló gyakorlási formákkal, játékokkal szükséges elősegíteni. Biztosítani kell a mozgás és az értelmi fejlődés kedvező egymásra hatását.

Ahhoz, hogy az óvoda a fentiekben elvártaknak eleget tudjon tenni és magas színvonalon tudja biztosítani a gyermekek számára, megfelelő helyiségre – tornaszobára - van szüksége.

A tornaszoba kialakítása - a tervek szerint - az óvoda épületéhez való hozzáépítéssel valósulna meg, az óvoda emeletén lévő, hátsó lépcsőházból történő közlekedéssel.

A Pályázati Kiírás szerint eszközbeszerzés pályázati célonként a beruházási összköltség 10%-ig, a fejlesztés megvalósítása során felmerülő egyéb költségek 5%-ig elszámolhatóak. Az óvoda szeretne a kialakításra kerülő tornaszobához kapcsolódóan eszközöket vásárolni (ablakvédő háló, lámpavédő rács, bordásfalak, tornafalak, zsámolyok, mászókötél, ügyességi fejlesztő stb.), amelynek összköltsége bruttó 2.000.000,-Ft. Az egyéb költségek (eljárási illetékek, kiviteli tervek teljes szakág, műszaki ellenőrzés) összköltsége bruttó 1.418.869,-Ft. A beruházáshoz szükséges engedélyes tervek és az árakat alátámasztó dokumentumok, ajánlatok rendelkezésre állnak.

A Szombathelyi Gazdag Erzsi Óvoda esetében a pályázati alcél szerinti beruházás összköltsége bruttó 30.416.547,-Ft, az eszközök költsége bruttó 2.000.000.,-Ft, az egyéb költségek összege bruttó 1.418.869,-Ft, amely összesen bruttó 33.835.416,-Ft. A beruházás építési engedély köteles, amely nem áll rendelkezésre. A Pályázati Kiírás szerint az engedélyt 2015. szeptember 30-ig szükséges beszerezni, amelyről az Önkormányzatnak gondoskodnia kell.

A pályázaton maximum bruttó 20 millió Ft igényelhető.

A pályázati alcélra települési önkormányzat egy intézmény vonatkozásában nyújthat be pályázatot.

Határidők

A pályázat benyújtásának 2015. június 9. (elektronikus feltöltés lezárása), a papír alapon történő benyújtás határideje 2015. június 10.

A Pályázati Kiírás szerint a támogatás maximális mértéke a fejlesztési költség 50%-a lehet, amelyhez további 50%-os önerőt szükséges biztosítani. A benyújtásra kerülő pályázatok esetében az önkormányzati önerő:

* **Százszorszép Bölcsőde fűtéskorszerűsítése: bruttó 15.417.830,-Ft,**
* **Szombathelyi Gazdag Erzsi Óvoda tornaszoba kialakítása (eszközbeszerzés és egyéb költségekkel együtt): bruttó 16.917.708,-Ft.**
* **A Szabó Miklós utca, a Deák Ferenc utca és a Petőfi Sándor utca közötti szakaszán lévő és a Deák Ferenc utca Akacs Mihály utca – Szabó Miklós utca közötti szakaszán lévő kétoldali járda felújítási munkálatainak összköltsége: bruttó 31.936.956,-Ft.**

**Ebből a pályázathoz szükséges 50%-os önkormányzati önerő: bruttó 15.000.000,-Ft. A fejlesztés megvalósításához szükséges (fennmaradó) bruttó 1.936.956,-Ft** **összeget az önkormányzat saját forrás formájában biztosítja, megnövelve ezzel a pályázati önerőt. Ennek összege bruttó 16.936.956,-Ft.**

Hivatkozva Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI:3.) önkormányzati rendeletének 52.§. (1) bekezdésében foglaltakra az önkormányzat által benyújtásra kerülő pályázatok jóváhagyásáról a Bizottság döntése szükséges. Ezért kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. június „ ”

/: Szakály Szabolcs :/

HATÁROZATI JAVASLAT

**…/2015. (VI. 05.) sz. Gazdasági és Városstratégiai Bizottsági határozat**

Szombathely Megyei Jogú Város Gazdasági és Városstratégiai Bizottsága a „Javaslat az „Önkormányzati feladatellátást szolgáló fejlesztések támogatása” című pályázattal kapcsolatos döntések meghozatalára”című előterjesztést megtárgyalta, és a következő döntéseket hozta:

1. Szombathely Megyei Jogú Város Gazdasági és Városstratégiai Bizottsága jóváhagyja, hogy Szombathely Megyei Jogú Város Önkormányzata az „Önkormányzati feladatellátást szolgáló fejlesztések támogatása” című pályázati kiírásra a Százszorszép Bölcsődében (Váci M. u. 5.) fűtéskorszerűsítésre, a Szabó Miklós utca, a Deák Ferenc utca és a Petőfi Sándor utca közötti szakaszán lévő és a Deák Ferenc utca Akacs Mihály utca – Szabó Miklós utca közötti szakaszán lévő kétoldali járda felújítási munkálataira valamint a Szombathelyi Gazdag Erzsi Óvodában (Krúdy Gyula u. 2.) tornaszoba kialakítására vonatkozóan pályázatot nyújtson be.
2. Szombathely Megyei Jogú Város Gazdasági és Városstratégiai Bizottsága felkéri a Polgármestert, hogy az „Önkormányzati feladatellátást szolgáló fejlesztések támogatása” című pályázat alapján az önkormányzati önerő biztosítására vonatkozóan döntési javaslatot terjesszen elő Szombathely Megyei Jogú Város Közgyűlés soron következő ülésére.
3. Szombathely Megyei Jogú Város Gazdasági és Városstratégiai Bizottsága felhatalmazza a polgármestert a pályázat benyújtásához szükséges dokumentumok aláírására.

**Felelősök:** Szakály Szabolcs osztályvezető, Városfejlesztési és Projekt Kabinet

a 2. pont esetében: Stéger Gábor, a Közgazdasági és Adó Osztály vezetője

**Határidő:** 1-3. pont esetében: azonnal

2. pont esetében: a Közgyűlés 2015. június 18-i ülése